หุ้นทรุด10จุดขอเวลาพักฐานตื่นระเบิด3ลูก
ระเบิดทิ้งหุ้นพลังงาน กดดัชนีหุ้นไทยปรับฐานชั่วคราว ตปท.กลับลำซื้อกว่า 3,000 ล้านบาท
15 ก.พ. 2555

ระเบิดทิ้งหุ้นพลังงาน กดดัชนีหุ้นไทยปรับฐานชั่วคราว ตปท.กลับลำซื้อกว่า 3,000 ล้านบาท 
ตลาดหุ้นไทยเหวี่ยงขึ้นลงรุนแรงกว่า 18.93 จุด โดยไต่ขึ้นไปสูงสุดที่ 1,121 จุด เพื่อพยายามทดสอบระดับ 1,120 จุด เป็นรอบที่ 5 แต่ไม่สามารถผ่านได้ นักลงทุนจึงทิ้งหุ้นโดยเน้นกลุ่มพลังงาน และในช่วงเวลา 15.00 น. เศษ ตลาดก็ตกใจกับเหตุการณ์ระเบิด 3 ลูก กระหน่ำขายกดลงแรง 14.63 จุด หลังจากนั้นมีแรงไล่ซื้อกลับหุ้นธนาคารพาณิชย์ หนุนให้ดัชนีกระเตื้องขึ้นและปิดที่1,106.41 จุด ทรุดลง 10.99 จุด หรือ 0.98% ท่ามกลางมูลค่าการซื้อขายหนาแน่น 41,964.96 ล้านบาท และนักลงทุนต่างชาติกลับมียอดซื้อสุทธิมากถึง 3,117 ล้านบาท 
นักวิเคราะห์ กล่าวว่า ตลาดหุ้นเอเชียปรับตัวลงหลัง 6 ประเทศในยุโรปถูกลดอันดับเครดิต แต่สำหรับดัชนีหุ้นไทยปรับฐานลงหนักเนื่องจากแรงขายหุ้นพลังงาน ปิโตรเคมีหลังจากช่วง 1 เดือนที่ผ่านมาหุ้นในกลุ่มนี้ได้ปรับตัวเพิ่มขึ้นสูงสุด 
อย่างไรก็ตาม มีแรงซื้อเข้ามาในกลุ่มธนาคารแข็งแกร่งหลังจะมีการเรียกเก็บเงินชำระหนี้เพียง 0.47% ต่ำกว่าคาดการณ์
น.ส.ธริศา สุนทรโยธิน ผู้อำนวยการฝ่ายอาวุโส บล.เกียรตินาคิน กล่าวว่า คงต้องมีการทบทวนภาพรวมดัชนีหุ้นอีกครั้ง ภายหลังเกิดเหตุการณ์ระเบิดกลางกรุง และติดตามผลกระทบของข่าวดังกล่าวว่าจะก่อให้ประเทศใหญ่ๆ ที่มีอิทธิพลต่อการท่องเที่ยวของไทยอย่างเช่น สหรัฐ จีน ญี่ปุ่น ประกาศเตือนไม่ให้เข้ามาไทยหรือไม่ 
หากไม่มีประเด็นดังกล่าว เชื่อว่าดัชนีระดับ 1,100 จุดรับได้อยู่ และน่าจะไปต่อที่ 1,150 จุด และ 6 เดือนข้างหน้าเห็น 1,264 จุด เพราะเงินทุนต่างชาติยังมีโอกาสไหลเข้ามามากขึ้น